Vliegas is 'n verbrandingsproduk van steenkool. In 'n moderne kragstasie bereik die verbrandingstemperatuur meer as 1500 °C. Die as wat gevorm word, bestaan uit die swaar bodemas wat op bodem van die verbrandingsoond versamel en die vliegas wat lig genoeg is dat dit saam met die verbrandingsgasse afgevoer word. Die vliegas word -dikwels elektrostaties- neergeslaan en versamel in silo's en daarna vir 'n verskeidenheid van aanwendings gebruik. Die Romeine het reeds die vulkaniese as van die Vesuvius vir die beton van die Panteon en die Kolosseum gebruik en dit staan vandag nóg. Vliegas het vergelykbare eienskappe en word ook dikwels in betonmengsels aangewend. Vliegas bestaan uit fyn stofdeeltjies kleiner as 75 mikron in deursnee. Hulle is gewoonlik glasagtige druppeltjies en amorf van struktuur. Die digtheid wissel gewoonlik van 2,1 tot 3,0 g/cm3 en die spesifieke oppervlak van 130 tot 1000 m2/kg. Die kleur hang af van die gehalte onverbrande koolstof. Lae gehaltes gee ligter kleure. Watter chemiese samestelling die as het hang af van watter brandstof gebruik word: antrasiet, bitumineuse kool, subbitumineuse kool of bruinkool. Die as van bitumineuse kool bestaan hoofsaaklik uit silika, alumina, ysteroksied en kalsiumoksied.